Source: http://www.financnik.sk/index.php/spravodajstvo/features/item/151126-Sud%20v%20kauze%20zmenky-%20Na%20pojednavani%20je%20opAt%20aj%20Kocner,%20exsiskar%20Toth%20pokracuje%20vo%20svojej%20vypovedi%20(aktualizovane)
Timestamp: 2020-01-22 13:58:44+00:00
Document Index: 1661708

Matched Legal Cases: ['Súd ', 'Súd ', 'Súd ', 'súd ', 'súd ', 'súd\n', 'súd ', 'súd ', 'súd ', 'súd ', 'súd ', 'súd ', 'súd ', 'Súd ', 'Súd ', 'Súd ']

Súd v kauze zmenky: Na pojednávaní je opäť aj Kočner, exsiskár Tóth pokračuje vo svojej výpovedi (aktualizované)
Senát prijal pravidlá v procese impeachmentu prezidenta Donalda Trumpa
Súd v kauze vraždy Kuciaka (6. deň): Rozhodlo sa o Threeme, Szabó spochybnil výpoveď Marčeka (foto)
Súd v kauze vraždy Kuciaka (6. deň): Rozhodlo sa o Threeme a vypovedať má aj Kriak (foto)
utorok, 10 september 2019 18:00
aktualizované 10. septembra 16:47
V pondelok 9. a utorok 10. septembra pokračuje pred senátom Špecializovaného trestného súdu (ŠTS) proces v kauze údajného falšovania zmeniek v hodnote takmer 70 miliónov eur. Obžalobe z obzvlášť závažného zločinu falšovania, pozmeňovania a neoprávnenej výroby peňazí a cenných papierov a zo zločinu marenia spravodlivosti v tomto prípade čelia väzobne stíhaný podnikateľ Marian K. a bývalý riaditeľ TV Markíza Pavol R.
POJEDNÁVANIE – JÚL 2019
Septembrové pojednávanie sa na rozdiel od predošlých šiestich júlových koná v priestoroch bratislavského Ústavu na výkon väzby. Súdu to vzhľadom na bezpečnosť odporučil Zbor väzenskej a justičnej stráže a aj samotný obžalovaný Marian K. podmienil svoju prítomnosť zmenou miesta pojednávania. Na prvých šiestich pojednávacích dňoch koncom júla v priestoroch ŠTS v Pezinku sa nezúčastnil.
Pojednávanie - 10. september
Utorňajšie pojednávanie pokračuje výsluchom ďalších svedkov. Rovnako ako v pondelok je prítomný aj Marian K., prišla aj exriaditeľka TV Markíza Zuzana Ťapáková a súčasný šéf televízie Matthias Settele. Pavol R. dal súhlas na pojednávanie v neprítomnosti. V poobedňajších hodinách je na programe v pondelok prerušený výsluch bývalého príslušníka Slovenskej informačnej služby Petra Tótha. Z tohto výsluchu však súd na návrh prokurátora vylúčil verejnosť. Tóthova výpoveď sa podľa prokurátora môže dotýkať aj iných káuz, ktoré sa aktuálne vyšetrujú. Tóth mal pôvodne v tejto veci vypovedať už na konci júla, súdu však vtedy odkázal, že sa pre obavy o svoju bezpečnosť zdržiava v zahraničí. Ťapáková vo svojej výpovedi uviedla, že v Markíze pôsobila od jej začiatku a s Pavlom R. mala dobrý vzťah, pričom sa občas stretávajú aj v súčasnosti. O existencii zmeniek Ťapáková podľa vlastných slov nevedela a ani Pavol R. jej o ich existencii nikdy nepovedal. Pred senát špecializovaného súdu predstúpil aj súčasný generálny riaditeľ televízie Markíza Matthias Settele. Šéf televízie je presvedčený, že miliónové zmenky, ktorých vyplatenia sa domáhal podnikateľ Marian K., sú falzifikátom. Settele podľa vlastných slov nastúpil do televízie v roku 2013, o zmenkách sa dozvedel až v roku 2016. „V účtovníctve sme nenašli vôbec nič," zdôraznil.
Pojednávanie - 9. september
V pondelok 9. septembra bol na súde prítomný aj obžalovaný Marian K. V nedeľu 8. septembra vo večerných hodinách ho z Leopoldova do Bratislavy priviezla eskorta, ktorej súčasťou bolo obrnené vozidlo a na kolónu dohliadal aj vrtuľník. Exriaditeľ TV Markíza Pavol R. dal súhlas na konanie v jeho neprítomnosti. Jeden z obhajcov obžalovaných Marek Para v pondelok vzniesol námietku zaujatosti voči predsedovi senátu. Dôvodom podľa neho je, že súd uprednostňuje pri vykonávaní dôkazov jednu procesnú stranu, konkrétne prokuratúru. Takisto sa mu podľa vlastných slov nepáči spôsob, akým bol obžalovaný Marian K. eskortovaný na pondelňajšie pojednávanie. Podľa Paru ide totiž o "demonštráciu sily", ktorá porušuje prezumpciu neviny. Marian K. pred senátom Špecializovaného vo svojej výpovedi potvrdil verziu spoluobžalovaného Pavla R., že zmenky boli súčasťou riešenia kauzy Gamatex, teda sporu o vlastníctvo TV Markíza.
Falošné zmenky by nevracal na súd
Obžalovaný podnikateľ podrobne popísal celú kauzu. Námietkou zaujatosti vznesenou obhajobou na začiatku pojednávania voči predsedovi senátu sa súd nezaoberal. Okrem iného Marian K. vyhlásil, že ak by boli zmenky v hodnote skoro 70 miliónov eur falošné, nevracal by ich na súd. Doplnil, že zmenky najskôr v rámci žaloby o ich vyplatenie poskytol súdu, neskôr ich však vyzdvihol na vypracovanie posudku na ich autenticitu. Následne ich na súd opäť vrátil. „Nedám predsa na súd dôkaz proti sebe," zdôraznil. Zároveň tvrdí, že stíhanie jeho osoby je ovplyvnené mediálnym tlakom. „Mňa musia odsúdiť. Keby ma náhodou neodsúdili, asi by bola národná revolúcia," povedal.
S Markízou sa chcel dohodnúť
Marian K. pred senátom o zmenkách vypovedal niekoľko hodín. Trval na tom, že miliónové zmenky, ktorých vyplatenie požadoval v občianskoprávnom procese, boli vystavené v roku 2000 a ich vystavenie bol nápad právnika Ernesta Valka. Zároveň povedal, že keď Okresný súd Bratislava V rozhodol v prípade jednej zmenky v hodnote osem miliónov eur v jeho prospech, chcel sa so spoločnosťou Markíza Slovakia dohodnúť. Tá však podľa neho nemala záujem. „Už mali pripravený tento lynč," povedal. Prokurátor sa obžalovaného pýtal viacero otázok, napríklad, či z väzby posielal medializované „motáky". „Pred rokom sme žiadali konfrontáciu so svedkom, ktorý toto tvrdil. Rok som v tejto veci nebol vypočutý," odpovedal Marian K. Na otázku, či o kauze zmeniek komunikoval s osobou, ktorú volal „opička", odpovedal, že sa nebude vyjadrovať k mediálnym hrám. Ako svedok sa na súd dostavil aj bývalý príslušník Slovenskej informačnej služby Peter Tóth. Na návrh prokurátora súd rozhodol, že bude vypočutý bez prítomnosti verejnosti. Zobraziť fotogalériu k článku:
Kauza miliónové zmenky a súdne konanie
Podaniu obžaloby v tomto prípade predchádzala séria občianskoprávnych súdnych sporov, v ktorých si vyplatenie zmeniek, údajne vystavených v roku 2000 a splatných po 15 rokoch, nárokovala firma Správa a inkaso zmeniek podnikateľa Mariana K. Vyplatiť ich mal ako žalovaný v prvom rade bývalý riaditeľ TV Markíza a bývalý majiteľ spoločnosti Markíza Slovakia Pavol R., a v druhom rade samotná spoločnosť Markíza Slovakia. Pavol R. pred súdom začiatkom februára 2018 priznal podpis štyroch zmeniek s miliónovou hodnotou s tým, že ak by zmenky nepodpísal v roku 2000, "nebola by TV Markíza". Podľa Pavla R. je za celú situáciu zodpovedná jeho bývalá spoločníčka v Markíze Silvia Volzová, vinou ktorej sa televízia dostala do exekúcie. „Ja som len naprával veci, ktoré ona spôsobila," uviedol Pavol R. s tým, že v súvislosti s exekúciou voči televízii vznikla otázka, či tým nebude postihnutá aj vysielacia licencia. Podľa neho hrozilo, že licencia ako nemajetkové právo prejde na spoločnosť Gamatex ako veriteľa, v dôsledku čoho by mohla byť licencia zrušená. Spôsob, ako tomu predísť, bola podľa Pavla R. kúpa spoločnosti Gamatex. Tá sa nakoniec udiala tak, že 80 miliónov korún bolo vyplatených ihneď a ďalších 500 miliónov malo byť vyplatených neskôr po splnení stanovených podmienok. Podmienkami vyplatenia boli predĺženie vysielacej licencie, zvýšenie hodnoty televízie, ako aj zabezpečenie vlastníctva akcií jedným subjektom. „Podpis zmeniek nepoškodil Markízu, umožnil jej 17 rokov vysielať," dodal Pavol R.
Markíza počas súdnych konaní dlhodobo spochybňovala pravosť zmeniek a najmä tvrdenie, že boli podpísané v roku 2000. Taktiež argumentovala, že Pavol R. pri predaji svojho vlastníckeho podielu v spoločnosti kupujúcim zatajil podpis zmeniek a tie neboli registrované nikde v účtovných dokladoch. Takisto podľa Markízy neevidovali vlastníctvo zmeniek ani spoločnosti Mariana K., ktoré ich údajne vlastnili, konkrétne Inkasný servis a neskôr Správa a inkaso zmeniek. Markíza sa tiež odvoláva na znalecký posudok vypracovaný Národnou kriminálnou agentúrou, ktorý spochybňuje, že zmenky boli podpísané v roku 2000. Ešte v občianskoprávnom konaní pritom spoločnosť navrhovala skúmanie zmeniek zahraničným expertom, súd to však zamietol a v prípade zmenky v hodnote viac ako osem miliónov eur dal za pravdu žalobcovi. Markíza sa však odvolala. Znalecké posudky v tomto prípade predložili aj Marian K. a Pavol R., pravosť zmeniek však podľa Markízy nepreukázali. Spoločnosť takisto pripomína, že podľa Mariana K. a Pavla R. navrhol situáciu okolo kúpy Gamatexu riešiť prostredníctvom zmeniek nebohý právnik Ernest Valko, ktorý vystupoval ako právny poradca Gamatexu. "Valko by sa v roku 2000 poradenstvom pre Gamatex dostal do zjavného konfliktu záujmov, keďže bol podpredsedom Rady Slovenskej republiky pre rozhlasové a televízne vysielanie, ktorá rozhodovala o licencii v prípade daného sporu," konštatuje Markíza.
Prepisy komunikácie
Pavol R. na svojej verzii, že zmenky boli súčasťou urovnania kauzy Gamatex trvá aj v trestnom konaní. Viacerí bývalí predstavitelia Markízy však pred súdom popreli, že by o ich existencii vedeli. Pavol R. to vysvetľuje tým, že zmenky neuviedol v účtovníctve, keďže bolo vinou Silvie Volzovej v zlom stave. O zmenkách tiež nepovedal novým majiteľom Markízy, ktorým predal svoj vlastnícky podiel. Dôvodom podľa neho bolo, že si myslel, že dlh bude môcť uhradiť sám. Prokurátor Ján Šanta počas prvých pojednávacích dní v tomto prípade predložil súdu prepisy komunikácie medzi obžalovaným Marianom K. a Štefanom A., ktorý bol v kauze vyčlenený na samostatné konanie, a tiež medzi Marianom K. a nitrianskym podnikateľom Norbertom Bödörom. Tieto prepisy požaduje použiť ako dôkaz. Súd však ešte o tom, či a kedy budú čítané, nerozhodol. Pavol R. stojí pred súdom aj v inej trestnej veci, čelí obžalobe z objednávky vraždy jeho bývalej spoločníčky Volzovej. Marian K. je tiež obvinený v ďalších kauzách, vrátane vraždy novinára Jána Kuciaka a jeho partnerky.
Zdroj: Webnoviny.sk - Súd v kauze zmenky: Na pojednávaní je opäť aj Kočner, exsiskár Tóth pokračuje vo svojej výpovedi (aktualizované) © SITA Všetky práva vyhradené.
Nachádzaš sa tu: HomeSpravodajstvoZ domovaSúd v kauze zmenky: Na pojednávaní je opäť aj Kočner, exsiskár Tóth pokračuje vo svojej výpovedi (aktualizované) Scroll to Top